**Kontaktné miesto pre ochranu pred sexuálnym vykorisťovaním a zneužívaním (OSVZ)**

**Referenčný rámec**

**(slovenská verzia)**

**Popis poslania**

Pod záštitou jeho/jej ústredia, vedúceho/vedúcej kancelárie, vedúceho/vedúcej misie, rezidentného predstaviteľa/rezidentnej predstaviteľky alebo riaditeľa/riaditeľky pre danú krajinu, bude lokálne **Kontaktné miesto pre sexuálne vykorisťovanie a zneužívanie (OSVZ)** koordinovať uplatňovanie [Bulletinu generálneho tajomníka OSN o zvláštnych opatreniach na ochranu pred sexuálnym vykorisťovaním a sexuálnym násilím (ST/SGB/2003/13)](https://pseataskforce.org/uploads/tools/1327932869.pdf). On/ona bude tento bulletin uplatňovať ako v rámci svojej agentúry, organizácie, oddelenia alebo misie (ďalej len „subjektu“), tak aj v rámci členstva v pracovnej skupine OSVZ, spadajúcej pod Koordinačné fórum pre utečencov na Slovensku.

Vytvorené kontaktné miesto je povolaním alebo „poslaním“ a nie nevyhnutne pracovnou pozíciou. Môže byť priradené súčasným pracovníkom/pracovníčkam, alebo je možné na tento účel prijať nových pracovníkov/pracovníčky. To, či bude táto funkcia vykonávaná na plný úväzok alebo na čiastočný úväzok, bude závisieť od konkrétnych potrieb na Slovensku.

Každý subjekt by mal vytvoriť dve kontaktné miesta, ktoré by plnili úlohy subjektu v oblasti OSVZ: všade tam, kde to bude možné, by sa mal zvážiť výber pracovníkov v oblasti ľudských zdrojov a tiež v oblasti prevádzkovej činnosti. Každý subjekt by mal mať aspoň jedno kontaktné miesto a jeho náhradu.

**Hlavné úlohy**

Kontaktné miesto bude aktívne presadzovať ochranu pred sexuálnym vykorisťovaním a zneužívaním a v prípade potreby bude spolupracovať s ústredím a s medzirezortným koordinačným úradníkom pre OSVZ. V tejto súvislosti bude kontaktné miesto:

Spolupráca s postihnutým obyvateľstvom a jeho podpora

* V spolupráci s pracovnou skupinou OSVZ bude podporovať zvyšovanie povedomia členov komunity o ich právach, o tom, že pomoc, ktorá je im poskytovaná, nie je nikdy podmienená sexuálnymi službami, a tiež o možnosti ohlásiť prípady týkajúce sa sexuálneho vykorisťovania a zneužívania. Spolupráca sa bude uskutočňovať prostredníctvom vytvárania nástrojov, šírenia informácií a organizovania podujatí zameraných na zvyšovanie povedomia.

Prevencia

Podporovať ústredie s cieľom:

* Zaručiť a zabezpečiť, v prípade potreby, aby všetci pracovníci podpísali Kódex správania subjektu, ktorý jasne zakazuje sexuálne vykorisťovanie a zneužívanie a ktorý zaväzuje pracovníkov k tomu, aby takéto prípady ohlásili.
* Vypracovať a sledovať Pracovný plán, ktorý bude presadzovať OSVZ vo všetkých oddeleniach a programoch subjektu, na základe informácií vo vzťahu k angažovanosti komunity a rizikám, ktoré sú spojené so sexuálnym vykorisťovaním a zneužívaním, a v súlade s [Akčným plánom](https://data.unhcr.org/en/working-group/348?sv=54&geo=10785), ktorý vypracovala pracovná skupina OSVZ.
* Predkladať manažmentu primerané odporúčania zamerané na posilňovanie stratégií prevencie. Sem by mohlo patriť zhromažďovanie a analýza informácií o skutočných/potenciálnych rizikových faktoroch zraniteľnosti v oblasti sexuálneho vykorisťovania a zneužívania a vypracovanie opatrení, ktoré by sa na tieto faktory vzťahovali.
* Zabezpečiť, aby sa zaviedli a uplatňovali postupy na ochranu pred zamestnávaním osôb, ktoré majú záznam o trestných činoch spojených so sexuálnym vykorisťovaním a zneužívaním.
* Pokiaľ ide o agentúry, fondy a programy OSN, zabezpečiť, aby bol manažment oboznámený s [Protokolom OSN o obvineniach zo sexuálneho vykorisťovania a zneužívania týkajúcich sa implementačných partnerov](https://interagencystandingcommittee.org/system/files/un_protocol_on_sea_allegations_involving_implementing_partners_final.pdf), so súvisiacim hodnotením partnerov a v prípade potreby aj s možnosťami podpory.

Prevziať iniciatívu v oblasti:

* Práce s pracovníkmi ľudských zdrojov, v rámci ktorej by sa zaškolenie pracovníkov zameriavalo aj na OSVZ, vrátane všetkých dodávateľov, konzultantov, dočasných pracovníkov, dobrovoľníkov a príležitostných pracovníkov.
* Pravidelne pre všetkých zamestnancov a iných pracovníkov zabezpečovať školenia zamerané na zvyšovanie povedomia o OSVZ a o relatívnych mechanizmoch oznamovania, vrátane technickej podpory pracovnej skupiny OSVZ.
* Poskytovať všeobecnú pomoc ústrediu, aby si vyššie vedenie mohlo plniť svoje úlohy v oblasti OSVZ.

Systémy reakcie

* Ak ešte nie sú zavedené, podporovať ústredie v jeho snahe o vypracovanie a posilnenie interných postupov pre bezpečné a dôverné oznamovanie obvinení zo sexuálneho vykorisťovania a zneužívania, a taktiež protokolov pre vyšetrovanie a uplatňovanie disciplinárnych opatrení, ak je obvinenie opodstatnené. Takéto postupy budú v súlade s platnými slovenskými vnútroštátnymi zákonmi a s pravidlami subjektu. Budú tiež obsahovať oznamovanie prípadov, do ktorých sú zapojení pracovníci subjektu kontaktného miesta, iného subjektu, viacerých subjektov, alebo keď je subjekt údajného páchateľa neistý alebo neznámy.
* V spolupráci s príslušnými kolegami/kolegyňami a tímami v danej organizácii podporovať manažérov/manažérky programov s cieľom posilniť a/alebo vytvoriť bezpečné, prístupné a kontextuálne vhodné kanály pre prijímanie citlivých obvinení na základe osvedčených postupov a konzultácií s komunitou.
* Byť pripravení na bezpečné a dôverné prijímanie a primerané vybavovanie sťažností, správ a otázok o údajných činoch v oblasti sexuálneho vykorisťovania a zneužívania, ktorých sa dopustili pracovníci subjektu a iní pracovníci, a tiež pracovníci iných subjektov, kedykoľvek budú takéto činy oznámené. Po obdržaní sťažnosti:
* zabezpečiť, aby sa so všetkými materiálmi, ktoré sa týkajú sťažností, zaobchádzalo v súlade s platnými postupmi pre podávanie sťažností a aby boli sťažnosti/správy postúpené príslušnej jednotke v rámci jeho/jej subjektu na prešetrenie;
* okamžite zaslať sťažnosti do systému na pomoc obetiam, ak sa používa, aby im mohla byť poskytnutá zdravotnícka, psychosociálna, právna a materiálna pomoc, ktorú potrebujú, alebo priamo pomáhať sťažovateľom, aby v prípade potreby mali prístup k zdravotnej pomoci a bezpečnostným opatreniam.

Riadenie a koordinácia

* Zabezpečiť, aby kontaktné miesto poznal celý subjekt, pracovná skupina OSVZ a v prípade potreby aj postihnutá komunita, a aby boli kontakty široko dostupné.
* Zastupovať organizáciu na stretnutiach pracovnej skupiny OSVZ, spolupracovať s inými kontaktnými miestami, aby sa dodržal [Referenčný rámec](https://data.unhcr.org/en/working-group/348?sv=54&geo=10785) a [Akčný plán](https://data.unhcr.org/en/working-group/348?sv=54&geo=10785) pracovnej skupiny, a informovať ústredie o napredovaní a získaných poznatkoch.
* Sledovať všetky aktivity týkajúce sa OSVZ vo vzťahu k subjektu a zabezpečiť, aby tieto informácie boli dostupné na účely podávania správ. Zabezpečiť anonymizáciu údajov o oznámených prípadoch na účely všeobecného oznamovania a ďalšieho postupu v oblasti sexuálneho vykorisťovania a zneužívania.

**Referenčný rámec schválený členmi pracovnej skupiny OSVZ 23. septembra 2022**